

**ΕΛΛΗΝΙΚΗ ΔΗΜΟΚΡΑΤΙΑ**

ΝΟΜΟΣ ΑΤΤΙΚΗΣ

**ΔΗΜΟΣ ΑΓΙΑΣ ΠΑΡΑΣΚΕΥΗΣ ΑΠ. ΠΡΩΤ.38124/06-10-2014**

ΓΡΑΦΕΙΟ ΔΗΜΑΡΧΟΥ

**ΠΡΟΣ: το Δημοτικό Συμβούλιο**

***δια του κ.Προέδρου***

#### Θέμα: «Λήψη απόφασης για διοργάνωση εκδήλωσης με θέμα 60 χρόνια Τρίτο Πρόγραμμα στην Αγία Παρασκευή «ο Μάνος Χατζιδάκις συναντάει… το Τρίτο Πρόγραμμα»

Κύριε Πρόεδρε,

Παρακαλώ όπως εισηγηθείτε στο σώμα να λάβει απόφαση για την διοργάνωση εκδήλωσης με θέμα 60 χρόνια Τρίτο Πρόγραμμα στην Αγία Παρασκευή «ο Μάνος Χατζιδάκις συναντάει… το Τρίτο Πρόγραμμα».

Η εκδήλωση πραγματοποιείται λόγω της συμπλήρωσης 60 χρόνων από την έναρξη λειτουργίας του Τρίτου Προγράμματος της ΕΡΤ με έδρα την Αγία Παρασκευή.

Το Τρίτο Πρόγραμμα είναι άμεσα συνδεδεμένο με τον μεγάλο μουσικοσυνθέτη μας Μάνο Χατζιδάκι που διετέλεσε διευθυντής του την περίοδο 1975-1982. Η παρουσία του στο Τρίτο Πρόγραμμα αποτελεί μέχρι σήμερα, σημείο αναφοράς ποιότητας και ιδεών στην ελληνική ραδιοφωνία, και σηματοδοτεί -σίγουρα - την ποιοτικότερη περίοδο του ραδιοσταθμού.

Για το λόγο αυτό προτείνεται η διοργάνωση εκδήλωσης με τίτλο «ο Μάνος Χατζιδάκις συναντάει… το Τρίτο Πρόγραμμα». Η εκδήλωση θα πραγματοποιηθεί στις 29 Οκτωβρίου στο αμφιθέατρο του Γαλλικού Κολλεγίου και θα περιλαμβάνει:

1. **Ομιλία** για την συγκεκριμένη χρονική περίοδο με ομιλητές το μαέστρο **Μίλτο Λογιάδη** και τους μουσικούς παραγωγούς του Τρίτου Προγράμματος **Μεσσήνη Μιχάλη** και **Μαρίνα Παπαδημητρίου**.

2. **Συναυλία** με τραγούδια του Μάνου Χατζιδάκι με την **Καλλιόπη Βέτα** και την **Μαρία Ρεμπούτσικα**.

Για την πραγματοποίηση της εκδήλωσης προβλέπεται προϋπολογισμός μέχρι του ποσού 300 ευρώ σε βάρος του Κ.Α. 00.6643.01.

Κατόπιν αυτών παρακαλούμε να αποφασίσετε για :

α) την ψήφιση της παραπάνω πίστωσης

β) την πραγματοποίηση της εκδήλωσης

Ο Δήμαρχος

Ιωάννης Σταθόπουλος